ROZHODNUTIE RADY
zo 7. decembra 2004,
ktorým sa mení a dopĺňa článok 3 rozhodnutia 98/198/ES, ktorým sa povoľuje Spojenému kráľovstvu, aby predĺžilo uplatňovanie opatrenia odchyľujúceho sa od článkov 6 a 17 šiestej smernice Rady (77/388/EHS) o zosúladení právnych predpisov členských štátov týkajúcich sa daní z obratu
(2004/855/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na šiestu smernicu Rady (77/388/EHS) zo 17. mája 1977 o zosúladení právnych predpisov členských štátov týkajúcich sa daní z obratu - spoločný systém dane z pridanej hodnoty: jednotný základ jej stanovenia (1), najmä na jeho článok 27 ods. 1,
so zreteľom na návrh Komisie,
keďže:
(1)
Podľa článku 27 ods. 1 smernice 77/388/EHS môže Rada, konajúc jednomyseľne o návrhu Komisie, povoliť akémukoľvek členskému štátu, aby zaviedol alebo predĺžil špeciálne opatrenia odchýlenia sa od danej smernice, aby zjednodušil postup účtovania dane alebo zabránil určitým typom daňového úniku alebo vyhýbania sa dani.
(2)
Rozhodnutiami 95/252/ES (2) a 98/198/ES (3) Rada povolila Spojenému kráľovstvu uplatňovanie opatrenia odchyľujúceho sa od článkov 6 a 17 smernice 77/388/EHS.
(3)
Listom zaregistrovaným na Generálnom sekretariáte Komisie dňa 14. júna 2004 a následne zaslaným všetkým členským štátom dňa 7. júla 2004, požiadala vláda Spojeného kráľovstva o predĺženie platnosti vyššie uvedenej odchýlky.
(4)
Doposiaľ existujúca odchýlka umožňuje Spojenému kráľovstvu obmedziť na 50 % právo nájomcu alebo finančného nájomcu, aby odpočítal daň na vstupe z odmien za prenájom alebo finančný prenájom služobného osobného auta, ak sa auto používa tiež na súkromné účely. Tiež umožňuje Spojenému kráľovstvu nepovažovať za dodávky služieb súkromné použitie služobného auta prenajatého daňovníkom na služobné účely. Odchýlka odstraňuje nutnosť, aby nájomca/finančný nájomca viedol záznamy o kilometroch prejazdených služobnými autami na súkromné účely a aby započítal daň zo skutočne prejazdených kilometrov každého auta. Preto ide o zjednodušujúce opatrenie, ale tiež sa obmedzuje rozsah zneužívania prostredníctvom nesprávneho vedenia záznamov.
(5)
Právne a faktické okolnosti, ktoré odôvodnili udelenie povolenia na uplatňovanie pôvodnej odchýlky, sa nezmenili, a preto sú naďalej relevantné.
(6)
Vo svetle návrhov Komisie zmeniť a doplniť smernicu 77/388/EHS, pokiaľ ide o obmedzenia práva odpočítať DPH, je vhodné predĺžiť obdobie platnosti tohto povolenia, pokiaľ nenadobudne účinnosť novelizovaná smernica. Toto povolenie však stratí svoju platnosť najneskôr 31. decembra 2007, ak dané zmeny a doplnenia nenadobudnú účinnosť do daného dátumu, čím sa umožní vykonanie hodnotenia nutnosti výnimky k danému dátumu vo svetle ďalších diskusií o danej smernici vedených Radou.
(7)
Predĺženie platnosti nebude mať žiaden dosah na vlastné zdroje Európskych spoločenstiev získavané z dane z pridanej hodnoty,
PRIJALA TOTO ROZHODNUTIE:
Článok 1
Článok 3 rozhodnutia 98/198/ES sa nahrádza takto:
„Článok 3
Toto povolenie ukončí platnosť v deň nadobudnutia účinnosti pravidiel Spoločenstva, ktorými sa určuje, aký výdavok súvisiaci s motorovými cestnými vozidlami nemá byť spôsobilý na úplné odpočítanie dane z pridanej hodnoty, ale najneskôr dňa 31. decembra 2007.“
Článok 2
Toto rozhodnutie je určené Spojenému kráľovstvu Veľkej Británie a Severného Írska.
V Bruseli 7. decembra 2004